Lyk op Tafelberg dalk dié van vermiste vrou | Netwerk24
Lyk op Tafelberg dalk dié van vermiste vrou
Deur Ané van Zyl 23 Februarie 2021 19:41
Die lyk wat Dinsdagmiddag op Tafelberg gevind is, is vermoedelik dié van 'n Gordonsbaaise vrou wat sedert Vrydag vermis is.
Die polisie het dit egter nog nie bevestig nie en Colette Eksteen (48) se dogter Bianca Gouws sê sy wag ook nog op die polisie.
"Hulle is nog besig en hulle het belowe hulle sal my bel. Ek wag maar om van hulle te hoor. Ek wag en bid maar net en vertrou op die Here," sê sy.
Die vermiste Colette Eksteen. Die polisie het nog nie bevestig dat dit haar lyk is wat op Tafelberg gevind is nie. Foto: Facebook/Bianca Gouws
Die provinsiale nooddiens het Dinsdag omstreeks 13:30 op die lyk afgekom, luidens 'n verklaring.
Deanna Bessick, woordvoerder van die provinsiale nooddiens, sê dit is vermoedelik Eksteen se lyk.
'n Hommeltuig is onder meer ingespan om na haar te soek nadat haar ligblou rugsak Sondagoggend op die Indië-venster-staproete gevind is.
"Die vrou het vermoedelik van die berg af geval of gespring," sê Bessick.
"Die lyk is uiteindelik gevind deur die reddingspan wat te voet met die soektog gehelp het, aangesien daar bosse was wat die uitsig vir die hommeltuig-tegnikus belemmer het.
"Ons wil ons innige meegevoel oordra aan die familie en vriende van die oorledene."
Die plek waar Armani Minani Colette Eksteen se rugsak Sondag op Tafelberg gekry het. Foto: Verskaf
Die polisie het bevestig dat 'n lyk gevind is, maar volgens sers. Noloyiso Rwexana, polisiewoordvoerder, is die oorledene nog nie geïdentifiseer nie.
Die lyk is na verneem word aan die onderkant van 'n 110 m hoë afgrond gekry. Dit is nie bekend of dit naby Indië-venster was nie.
Gouws het Dinsdag uit die Vrystaat, waar sy woon, in Kaapstad aangekom om na haar ma te help soek.
Sy was rasend van bekommernis nadat haar ma Vrydag in 'n briefie aan haar kêrel gesê het sy is op 'n "missie" na Tafelberg. Eksteen het glo te voet die pad gevat in die rigting van Stellenbosch, waar haar kêrel haar langs die R44 gekry het.
Operateurs van die hommeltuig wat Dinsdagoggend in die soektog gebruik is. Die lyk is uiteindelik deur grondspanne gevind omdat bosse die hommeltuigoperateurs se sig belemmer het. Foto: Verskaf
Sy het glo net 'n entjie saamgery en toe uit die voertuig gespring en weggehardloop. Eksteen se selfoon is sedert Vrydag af.
Die Indië-venster-staproete is een van die direkste roetes na die drie hoofklimplekke op Tafelberg en loop onderdeur die sweefspoor.
Armani Minani van Rondebosch en sy vriende Keenan Rishworth en Dominique Anderson het die roete Sondagoggend gestap en die blou rugsak naby een van die boonste bakens op die roete gekry.
Volgens Bessick is die lyk Dinsdag deur beamptes van Wildernis-Soek-en-Redding van die berg verwyder, maar ongelyke terrein het hul taak bemoeilik.